CELEX: 62008TN0107
Language: ro
Date: 2008-02-28 00:00:00
Title: Cauza T-107/08: Acțiune introdusă la 28 februarie 2008 — TNC Kazchrome și ENRC Marketing/Consiliul Uniunii Europene și Comisia Comunităților Europene

9.5.2008   
            
            
               RO
            
            
               Jurnalul Oficial al Uniunii Europene
            
            
               C 116/23
            
         Acțiune introdusă la 28 februarie 2008 — TNC Kazchrome și ENRC Marketing/Consiliul Uniunii Europene și Comisia Comunităților Europene
   (Cauza T-107/08)
   (2008/C 116/43)
   Limba de procedură: engleza
   Părțile
   
      Reclamante: Societatea pe acțiuni „Transnational Company Kazchrome” (TNC Kazchrome) (Actobe, Kazahstan), ENRC Marketing AG (Kloten, Elveția) (reprezentanți: L. Ruessmann și A. Willems, lawyers)
   
      Pârâte: Consiliul Uniunii Europene și Comisia Comunităților Europene
   Concluziile reclamantelor
   
               —
            
            
               Anularea regulamentului atacat în măsura în care impune măsuri antidumping la importurile de SiMn produs și/sau vândut de reclamante;
            
         
               —
            
            
               obligarea Consiliului Uniunii Europene și a Comisiei Comunităților Europene la plata în solidar către reclamante de despăgubiri, inclusiv dobânzi, pentru prejudiciul rezultat din inițierea nelegală a procedurii, din erori de fapt și din evaluarea greșită, inclusiv din încălcarea de către Comisie a principiilor fundamentale ale dreptului comunitar și din adoptarea nelegală a Regulamentului (CE) nr. 1420/2007 al Consiliului;
            
         
               —
            
            
               obligarea Comisiei Comunităților Europene și a Consiliului Uniunii Europene la suportarea propriilor cheltuieli de judecată, precum și a cheltuielilor de judecată efectuate de reclamante;
            
         
               —
            
            
               obligarea Comisiei Comunităților Europene la suportarea propriilor cheltuieli de judecată, precum și în solidar la suportarea cheltuielilor de judecată efectuate de reclamante până în prezent, în măsura în care nu sunt suportate de Consiliul Uniunii Europene.
            
         Motivele și principalele argumente
   Reclamantele, care sunt producătoare și, respectiv, exportatoare de silicomangan în Uniunea Europeană, solicită anularea Regulamentului (CE) nr. 1420/2007 al Consiliului din 4 decembrie 2007 de impunere a unei taxe antidumping definitive la importurile de silicomangan originare din Republica Populară Chineză și Kazahstan și de încheiere a procedurii cu privire la importurile de silicomangan originare din Ucraina (1).
   În susținerea acțiunii, reclamantele invocă faptul că pârâtele au săvârșit erori vădite de apreciere, au încălcat regulamentul de bază (2) și nu și-au îndeplinit obligația de motivare care le revine în temeiul articolului 253 CE, prin includerea Kazahstanului în ancheta antidumping și excluderea Indiei de la aceasta, prin respingerea afirmației reclamantelor potrivit căreia acestea își desfășoară activitatea ca o entitate economică unică, prin determinarea prețului de export al reclamantelor, prin evaluarea dacă și în ce măsură importurile de silicomangan din Kazahstan au cauzat prejudicii industriei comunitare, prin cumularea importurilor din Kazahstan cu importurile din China în vederea acestei evaluări și la evaluarea interesului comunitar.
   În plus, reclamantele susțin că instituțiile comunitare le-au încălcat dreptul de a fi ascultate, precum și principiul bunei administrări, al protecției încrederii legitime, al nediscriminării și al proporționalității, întrucât, printre altele, reclamantelor nu li s-a acordat accesul la informații care au fost relevante pentru constatările instituțiilor comunitare și angajamentul oferit de reclamante a fost respins.
   
      (1)  JO 2007 L 317, p. 5.
   
      (2)  Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (JO 1996 L 56, p. 1, Ediție specială, 11/vol. 12, p. 223).